PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/119	Bratislava 27. októbra 2006	

Protimonopolný úrad Slovenskej republiky, odbor koncentrácií v správnom konaní číslo 0062/OK/2006 začatom dňa 30. 08. 2006 na základe oznámenia koncentrácie podnikateľom SKF Österreich Aktiengesellschaft, Seitenstettner Str. 15, A-4400 Steyr, Rakúsko prostredníctvom splnomocneného právneho zástupcu JUDr. Martina Nedelku, advokáta, Zámocká 30, 811 01 Bratislava 1, vo veci koncentrácie podnikateľov SKF Österreich Aktiengesellschaft, Seitenstettner Str. 15, A-4400 Steyr, Rakúsko a ECONOMOS AUSTRIA Gesellschaft m. b. H., Gabelhoferstraße 25, A-8750 Judenburg, Rakúsko,

r o z h o d o l

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní priamej kontroly podnikateľom SKF Österreich Aktiengesellschaft, Seitenstettner Str. 15, A-4400 Steyr, Rakúsko nad podnikom podnikateľa ECONOMOS AUSTRIA Gesellschaft m. b. H., Gabelhoferstraße 25, A-8750 Judenburg, Rakúsko na základe Zmluvy o kúpe a prevode obchodného podielu uzatvorenej medzi podnikateľmi Salzer Holding GmbH, Alser Str. 24, A-1090, Viedeň, Rakúsko ako predávajúcim a SKF Österreich Aktiengesellschaft, Seitenstettner Str. 15, A-4400 Steyr, Rakúsko ako kupujúcim dňa 28. 08. 2006.

O d ô v o d n e n i e :
Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3651/2006 dňa 30. 08. 2006 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ SKF Österreich Aktiengesellschaft, Seitenstettner Str. 15, A-4400 Steyr, Rakúsko (ďalej len „SKF“) prostredníctvom splnomocneného právneho zástupcu JUDr. Martina Nedelku, advokáta, Zámocká 30, 811 01 Bratislava 1 (ďalej len „právny zástupca“), oznámil nadobudnutie priamej kontroly nad podnikom podnikateľa ECONOMOS AUSTRIA Gesellschaft m. b. H., Gabelhoferstraße 25, A-8750 Judenburg, Rakúsko (ďalej len „ECONOMOS“) na základe Zmluvy o kúpe a prevode obchodného podielu uzatvorenej medzi podnikateľom Salzer Holding GmbH, Alser Str. 24, A-1090, Viedeň, Rakúsko ako predávajúcim a podnikateľom SKF ako kupujúcim dňa 28. 08. 2006 (ďalej len „Zmluva“).

Dňa 30. 08. 2006 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0062/OK/2006, o čom úrad informoval oznamovateľa koncentrácie listom číslo 3794/PMÚ SR/2006 zo dňa 18. 09. 2006. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 3794/PMÚ SR/2006 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Dňa 20. 09. 2006 bolo úradu doručené doplnenie oznámenia koncentrácie, zaevidované úradom pod číslom 3823/2006, ktorým oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky. Doručením tohto listu sa oznámenie predmetnej koncentrácie stalo úplným a dňa 21. 09. 2006 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 3846/PMÚ SR/2006 zo dňa 25. 09. 2006.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 23. 08. 2006.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v prieskume úradu vyplynuli nasledujúce skutočnosti:

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

SKF
Spoločnosť SKF je akciovou spoločnosťou založenou v súlade s právnym poriadkom Rakúskej republiky, zapísanou v Knihe firiem Krajinského súdu Steyr pod č. FN 123034h. Spoločnosť SKF je 100 %-nou dcérskou spoločnosťou spoločnosti Aktiebolaget SKF, Hornsgatan 1, SE-415-00 Göteborg, Švédsko (ďalej len „AB SKF“), ktorá zastrešuje podnikateľskú skupinu spoločností SKF Group (ďalej len „SKF Group“). 

SKF Group je dodávateľom výrobkov, poskytovateľom služieb a zákazníckych riešení, predovšetkým na trhu valivých ložísk a tesnení, ale aj v oblasti lineárnych ložiskových produktov, presných ložísk, ložísk obrábacích strojov a zariadení pre mazanie. SKF Group poskytuje svojím zákazníkom v daných oblastiach technickú podporu, montáže, demontáže a údržbu, diagnostiku a školenia.

SKF Group rozdeľuje svoje aktivity do troch základných divízií: priemyselná divízia, automobilová divízia a servisná divízia. Každá divízia zabezpečuje celosvetový obchod zameraný na špeciálne zákaznícke segmenty. SKF Group je zastúpená vo viac ako 130 štátoch sveta. Výroba v rámci SKF Group sa uskutočňuje vo viac ako 100 výrobných miestach v 22 krajinách. Do skupiny SKF Group patria aj distribučné dcérske spoločnosti v 70 štátoch podporované približne 15 000 nezávislými distribútormi. SKF Group má približne 38 000 zamestnancov.

Spoločnosť SKF pôsobí v oblasti vývoja, výroby, predaja a servisu valivých ložísk a iných výrobkov na území Rakúska a poskytuje servis k týmto výrobkom. K aktivitám podnikateľa SKF patrí tiež vývoj, výroba a celosvetový predaj meracích zariadení. 

Všetky aktivity spoločnosti SKF na území Slovenskej republiky sú uskutočňované prostredníctvom spoločností SKF Group, a to buď predajom výrobkov priamo z výrobných závodov nachádzajúcich sa mimo územia Slovenskej republiky alebo prostredníctvom autorizovaných distribútorov a subdistribútorov, ako aj prostredníctvom slovenskej dcérskej spoločnosti SKF Slovensko, s. r. o., Miletičova 23, 821 09 Bratislava, IČO: 31 438 636 (ďalej len „SKF Slovensko“). 

Z vyššie uvedených skutočností vyplýva, že spoločnosť SKF je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

ECONOMOS
Spoločnosť ECONOMOS je spoločnosťou s ručením obmedzeným založenou v súlade s právnym poriadkom Rakúskej republiky zapísanou v Knihe firiem Krajinského súdu Leoben pod č. FN 80807i. Jediným majiteľom spoločnosti ECONOMOS je Salzer Holding GmbH, Alser STR. 24, A-1090 Viedeň, Rakúsko (ďalej len „Salzer Holding“), nad ktorým vykonávajú kontrolu členovia rodiny Salzerovcov.

Spoločnosť ECONOMOS vyrába štandardné a špecifické tesniace technológie (priamočiare, statické, rotačné a pneumatické) používané v širokej škále priemyselných odvetví (napr. v hydraulickom, pneumatickom, oceliarskom, automobilovom, stavebnom, petrochemickom a potravinárskom priemysle). Spoločnosť ECONOMOS tiež vyvíja, vyrába a predáva široký sortiment technických plastov, ako aj výrobné linky na výrobu tesniacich systémov.

Centrálne vedenie spoločnosti ECONOMOS ako aj jeho hlavné výrobné zariadenia sa nachádzajú v Rakúsku. ECONOMOS kontroluje distribučné alebo servisné spoločnosti v rôznych krajinách celého sveta a tiež vlastní podiel vo viacerých spoločných podnikoch. Podnikateľská skupina ECONOMOS má približne 800 zamestnancov.

V Slovenskej republike uskutočňuje spoločnosť ECONOMOS predaje výrobkov priamo zo svojich výrobných zariadení v Rakúsku. Od konca roka 2005 pôsobí spoločnosť ECONOMOS na území Slovenskej republiky prostredníctvom spoločnosti TESNENIA – SEAL Servis, s. r. o., Nábr. Sv. Metoda 4, 971 01 Prievidza, IČO: 36 347 116 (ďalej len „TESNENIA – SEAL Servis“), v ktorej vlastní 50 %-ný obchodný podiel. 

Z vyššie uvedených skutočností vyplýva, že spoločnosť ECONOMOS je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Spoločnosť SKF nadobudne na základe Zmluvy 100 %-ný obchodný podiel  na základnom imaní podnikateľa ECONOMOS. Vzhľadom na znenie platných stanov spoločnosti ECONOMOS a vzhľadom na obchodný podiel, ktorý nadobudne na základe Zmluvy spoločnosť SKF, úrad zistil, že spoločnosť SKF získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti ECONOMOS, a tým získa možnosť vykonávať rozhodujúci vplyv na činnosť spoločnosti ECONOMOS.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, t.j. v predmetnom prípade ide o koncentráciu podľa zákona.

Účastníci konania a koncentrácie
Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ SKF, ktorý získava priamu kontrolu nad podnikom podnikateľa ECONOMOS.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ SKF, ktorý získava priamu kontrolu nad podnikom podnikateľa ECONOMOS, ako aj podnikateľ ECONOMOS, nad ktorým je kontrola získavaná.

Koncentrácia podliehajúca kontrole úradu
Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2005, je najmenej 1 200 000 000 Sk. Účastníci koncentrácie SKF a ECONOMOS však v roku 2005 neprekročili zákonom stanovenú hranicu celkového obratu 360 000 000 Sk dosiahnutého na území Slovenskej republiky.

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

V roku 2005 dosiahol podnikateľ SKF celkový obrat na území Slovenskej republiky vyšší ako 500 000 000 Sk a podnikateľ ECONOMOS dosiahol v roku 2005 celosvetový celkový obrat vyšší ako 1 200 000 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

Z predložených podkladov a informácií úrad zistil, že právnym titulom vzniku predmetnej koncentrácie je Zmluva uzatvorená dňa 28. 08. 2006. Vzhľadom na to, že oznámenie predmetnej koncentrácie bolo doručené úradu dňa 30. 08. 2006, predmetná koncentrácia bola oznámená úradu v zákonom stanovenej lehote. 

Relevantné trhy
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Na základe informácií a podkladov predložených účastníkom konania úrad zistil, že podnikateľ ECONOMOS i podnikateľ SKF pôsobia na území Slovenskej republiky v oblasti predaja priemyselných tesnení, pričom v nasledujúcej tabuľke (Tab. 1) je uvedená výška predaja priemyselných tesnení účastníkmi koncentrácie na území Slovenskej republiky v rokoch 2003 až 2005. Informácie uvedené v hranatých zátvorkách boli označené účastníkom konania za predmet obchodného tajomstva a sú súčasťou spisového materiálu.

Tab. 1: Objem predaja priemyselných tesnení účastníkov koncentrácie

Účastníci koncentrácie	Priemyselné tesnenia	Predaj priemyselných tesnení v SR (tis. Sk)	
		2003	2004	2005	
SKF	Dynamické tesnenia	[OT]	[OT]	[OT]	
	Statické tesnenia	[OT]	[OT]	[OT]	
	Iné tesnenia	[OT]	[OT]	[OT]	
	Spolu	[OT]	[OT]	[OT]	
ECONOMOS	Dynamické tesnenia	[OT]	[OT]	[OT]	
	Statické tesnenia	[OT]	[OT]	[OT]	
	Iné tesnenia	[OT]	[OT]	[OT]	
	Spolu	[OT]	[OT]	[OT]	
Zdroj: Oznámenie koncentrácie
* - objem predaja bol minimálny

Vzhľadom na to, že aktivity účastníkov koncentrácie sa prekrývajú v oblasti predaja priemyselných tesnení, úrad sa pri definovaní tovarového relevantného trhu zameral na posúdenie aktivít účastníkov koncentrácie v tejto oblasti.

Priemyselné tesnenia sa používajú na utesnenie priestoru medzi rotujúcimi a nerotujúcimi časťami rôznych zariadení alebo na utesnenie priestoru medzi dvoma časťami zariadenia vo vzájomnom pohybe. Úlohou priemyselných tesnení je predovšetkým zadržiavať mazivá, zabrániť prieniku nečistôt, oddeliť tekuté a plynné látky a zachovať tlakové rozdiely v rôznych aplikáciách (napr. stroje, motory, pumpy, turbíny, armatúry, ložiská).

Výber vhodného priemyselného tesnenia sa uskutočňuje na základe zohľadnenia mnohých faktorov, medzi ktoré patria:
-	prevádzkové podmienky (napr.: typ použitého maziva, kĺzavosť, rýchlosť pohybu a charakter povrchu, na ktorom sa používa tesnenie),
-	spôsob montáže tesnenia (t. j. vertikálne alebo horizontálne použitie), 
-	uhol zvieraný medzi umiestnením tesnenia a osou hriadeľa,
-	prostredie, v ktorom bude tesnenie použité (napr.: chemické alebo mechanické faktory a teplotné podmienky),
-	dostupnosť priestoru, 
-	požiadavky na výkonnosť tesnenia a 
-	výšku akceptovateľných nákladov.

Spektrum priemyselných tesnení siaha od miniatúrnych výrobkov až po samostatné objemné konštrukcie v hodnote rádovo stotisíc korún. Vzhľadom na rozdielnosť podmienok použitia sa priemyselné tesnenia vyrábajú v rôznych veľkostiach, tvaroch a z rôznych materiálov. 

Hlavnými zákazníkmi na trhu priemyselných tesnení sú výrobcovia strojov, ktorí používajú priemyselné tesnenia pri vlastnej výrobe a ďalšie výrobné spoločnosti, ktoré nakupujú priemyselné tesnenia pre svoje vlastné stroje a na účely údržby. Ďalšími zákazníkmi na trhu priemyselných tesnení sú distribútori, ktorí zabezpečujú predaj priemyselných tesnení koncovým zákazníkom.

Účastníci koncentrácie na základe povrchu, na ktorom sú priemyselné tesnenia používané a v súlade s rozhodovacou praxou nemeckého Spolkového kartelového úradu (rozhodnutia B3-13/93, B3-122/95, B3-145/95, B3-38/97, B3-101/98, B3102/98, B3-11/01, B3-122/03) rozdelili tovarový relevantný trh výroby a predaja priemyselných tesnení na:

a)	relevantný trh výroby a predaja dynamických tesnení - dynamické tesnenia sú dotykové tesnenia, ktoré sa používajú na pohyblivých povrchoch. Tieto tesnenia sa používajú medzi dvoma stykovými plochami, ktoré sú vo vzájomnom pohybe. Tento pohyb môže byť radiány alebo axiálny. Patria sem napríklad hydraulické a pneumatické tesnenia, radiálne tesniace hriadeľové krúžky, V-krúžky, tesnenia kolesových ložísk, tlmičov, tesnenia ventilových driekov, piestne krúžky,

b)	relevantný trh výroby a predaja statických tesnení – statické tesnenia sú dotykové tesnenia, používané na nehybných povrchoch, t. j. medzi stykovými plochami, ktoré nie sú vo vzájomnom pohybe. Do skupiny statických tesnení patria ploché tesnenia, ktoré sa používajú predovšetkým pri výrobe strojov a stavbe potrubí ako tesniaci prvok medzi dvoma prírubami. Ploché tesnenia sa vyrábajú zo širokej škály materiálov a účel ich použitia je rôznorodý. Do tejto skupiny patria aj tesnenia nazývané O-krúžky, ktoré sa využívajú v každom priemyselnom odvetví a možno ich nájsť v každej domácnosti (napr. vodovodné kohútiky),

c)	relevantný trh výroby a predaja iných tesnení a tesniacich materiálov - iné tesnenia a tesniace materiály sú výrobky s tesniacou funkciou, ktoré vzhľadom na účel ich použitia a spôsob ich pôsobenia nemožno zaradiť vôbec alebo aspoň nie jednoznačne do jednej z predchádzajúcich kategórií. Patria sem napríklad tesniace výrobky, ktoré neslúžia na utesnenie priestoru medzi dvoma povrchmi, ale na premostenie vzdialenosti medzi dvoma povrchmi, alebo na oddelenie dutého priestoru od vonkajšieho prostredia. Ďalej sem patria napríklad tesniace výrobky, ktoré nepôsobia mechanicky, ale ako adhezívna tesniaca hmota, napr. silikón alebo tmel.

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie ani na užšie zadefinovaných tovarových relevantných trhoch, úrad ponechal pre účely tohto rozhodnutia presnú definíciu tovarového relevantného trhu výroby a predaja priemyselných tesnení otvorenú.

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z predložených podkladov a informácií účastníkom konania vyplýva, že medzinárodné podnikanie na trhu priemyselných tesnení neobmedzujú významné technické alebo právne prekážky, národné preferencie alebo iné bariéry, ktoré by bránili preprave týchto výrobkov medzi rôznymi krajinami celého sveta. Logistické náklady na prepravu priemyselných tesnení sú podľa účastníka konania zanedbateľné a ceny priemyselných tesnení sú v krajinách Európskej únie, Afriky i Ázie porovnateľné. 

Z vyššie uvedeného vyplýva, že podnikatelia vyrábajúci a dodávajúci priemyselné tesnenia sú z geografického hľadiska vystavení hospodárskej súťaži na širšom území ako je územie Slovenskej republiky i územie Európskej únie. Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, úrad ponechal pre účely tohto rozhodnutia presnú definíciu priestorového relevantného trhu výroby a predaja priemyselných tesnení otvorenú.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa vyjadrenia účastníka konania cieľom predmetnej koncentrácie je zlepšiť celosvetové pokrytie relevantného trhu výroby a predaja priemyselných tesnení, odstrániť technologické nedostatky a vyriešiť problémy týkajúce sa nedostatočnej výrobnej kapacity a slabej trhovej pozície podnikateľa SKF v segmente priemyselných tesnení.

Vzhľadom na činnosti účastníkov koncentrácie, ktoré sa na území Slovenskej republiky prekrývajú na relevantnom trhu výroby a predaja priemyselných tesnení, úrad považuje predmetnú koncentráciu za koncentráciu horizontálnu. Úrad preto ďalej skúmal, či uskutočnením posudzovanej koncentrácie dôjde na vymedzených relevantných trhoch k takým zmenám, ktoré by vytvárali alebo posilňovali dominantné postavenie podnikateľa SKF, ktorého dôsledkom môžu byť významné prekážky efektívnej súťaže na relevantnom trhu výroby a predaja priemyselných tesnení v Slovenskej republike.

Z podkladov a informácií poskytnutých účastníkom konania ako aj z podkladov a informácií získaných v prieskume úradu vyplýva, že relevantný trh výroby a predaja priemyselných tesnení na území Slovenskej republiky charakterizuje rozvinuté konkurenčné prostredie, nízke právne, regulačné a administratívne bariéry vstupu, zanedbateľné prepravné náklady a porovnateľné ceny priemyselných tesnení na medzinárodnej úrovni.

Na základe kvalifikovaného odhadu účastník konania v oznámení predmetnej koncentrácie vyčíslil celkovú veľkosť relevantného trhu priemyselných tesnení na území Slovenskej republiky v roku 2005 vo výške 799 000 000 Sk. V nasledujúcej tabuľke (Tab. 2) je zároveň uvedená výška tržieb dosiahnutá z predaja priemyselných tesnení v rokoch 2003 až 2005 na území Slovenskej republiky aj podľa jednotlivých druhov priemyselných tesnení.

Tab. 2: Celková veľkosť relevantného trhu priemyselných tesnení

Priemyselné tesnenia	Celková veľkosť trhu SR (mil. Sk)	
	2003	2004	2005	
Dynamické tesnenia	270	273	270	
Statické tesnenia	288	210	340	
Iné tesnenia	123	155	189	
Spolu	681	638	799	
 Zdroj: Oznámenie koncentrácie

Podnikateľ SKF ako aj podnikateľ ECONOMOS predávajú na území Slovenskej republiky všetky tri typy tesniacich materiálov uvedených vyššie. Objemy týchto predajov sú však v porovnaní s celkovou veľkosťou trhu zanedbateľné, tak ako je uvedené v nasledujúcej tabuľke (Tab. 3).

Tab. 3: Trhové podiely účastníkov koncentrácie na vymedzenom relevantnom trhu

Účastníci koncentrácie	Priemyselné tesnenia	Trhové podiely v SR (%)	
		2003	2004	2005	
SKF	Dynamické tesnenia	[0 – 5]	[0 – 5]	[0 – 5]	
	Statické tesnenia	[0 – 5]	[0 – 5]	[0 – 5]	
	Iné tesnenia	[0 – 5]	[0 – 5]	[0 – 5]	
	Spolu	[0 – 5]	[0 – 5]	[0 – 5]	
ECONOMOS	Dynamické tesnenia	[0 – 5]	[0 – 5]	[0 – 5]	
	Statické tesnenia	[0 – 5]	[0 – 5]	[0 – 5]	
	Iné tesnenia	[0 – 5]	[0 – 5]	[0 – 5]	
	Spolu	[0 – 5]	[0 – 5]	[0 – 5]	
Zdroj: Oznámenie koncentrácie
* - objem predaja bol minimálny

Účastníci koncentrácie považujú za svojich hlavných konkurentov na slovenskom trhu výroby a predaja priemyselných tesnení podnikateľov RUBENA Slovakia, a. s., Freudenberg Simrit, s. r. o. a Busak + Shamban CZ, s. r. o. Z uskutočneného prieskumu úrad zistil, že na slovenskom trhu výroby a predaja priemyselných tesnení pôsobí aj množstvo ďalších podnikateľov poskytujúcich priemyselné tesnenia na území Slovenskej republiky. Z odpovedí podnikateľov oslovených v rámci prieskumu ako aj z oznámenia koncentrácie vyplýva, že vzhľadom na uniformitu predmetných výrobkov, porovnateľné ceny a dostatočný počet dodávateľov, odberatelia priemyselných tesnení neakceptujú dlhodobé alebo exkluzívne distribučné zmluvy a nie je pre nich finančne ani časovo náročné zmeniť dodávateľa týchto výrobkov.

Z vyššie uvedených skutočností vyplýva, že na relevantnom trhu výroby a predaja priemyselných tesnení na území Slovenskej republiky existuje efektívna konkurencia. Vzhľadom na nízky objem dodávok jednotlivých druhov priemyselných tesnení účastníkmi koncentrácie na území Slovenskej republiky sa uskutočnením posudzovanej koncentrácie nízky trhový podiel podnikateľa SKF v týchto oblastiach na území Slovenskej republiky podstatne nezmení a významne tak neovplyvní existujúcu intenzitu hospodárskej súťaže na relevantnom trhu výroby a predaja priemyselných tesnení na území Slovenskej republiky. 

Z predložených podkladov a informácií úrad ďalej zistil, že okrem uvedeného horizontálneho prekrytia, koncentráciou nedôjde k vertikálnemu prekrytiu aktivít účastníkov koncentrácie na relevantnom trhu, na ktorom títo pôsobia na území Slovenskej republiky.

Z vyššie uvedených skutočností vyplýva, že posudzovaná koncentrácia významne neovplyvní existujúcu štruktúru konkurenčného prostredia na relevantnom trhu výroby a predaja priemyselných tesnení na území Slovenskej republiky, a teda uskutočnením predmetnej koncentrácie sa na území Slovenskej republiky nevytvorí ani neposilní dominantné postavenie podnikateľa SKF na relevantnom trhu výroby a predaja priemyselných tesnení, ktorého dôsledkom sú významné prekážky efektívnej hospodárskej súťaže.

Podľa § 33 zákona úrad listom číslo 4043/PMÚ SR/2006 zo dňa 13. 10. 2006 podal účastníkovi správneho konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 4059/2006 dňa 16. 10. 2006, v ktorom vymedzil informácie obsahujúce obchodné tajomstvo, pričom listom číslo 4140/2006 dňa 25. 10. 2006 predložil úradu návrh iného znenia predmetných informácií. Úrad predložený návrh zabezpečujúci ochranu obchodného tajomstva účastníka konania akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v liste číslo 4059/2006 dňa 16. 10. 2006 uviedol, že k podkladom rozhodnutia, k spôsobu ich zistenia a k záverom uvedeným vo výzve úradu nemá žiadne námietky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Martin Nedelka
advokát
Zámocká 30
811 01  Bratislava